สังคมข่าวหุ้น
*ทิศทางตลาดหุ้นไทยวันนี้ต้องระวังกันสักหน่อย มีโอกาสปรับลงได้ หลังบวกขึ้นมาติดต่อกัน 4 วันแล้วกว่า 37 จุด แม้จะมีปัจจัยบวกเรื่องมาตรการกระตุ้นเศรษฐกิจ “ช้อปดีมีคืน” ที่ให้วงเงินลดหย่อนภาษีถึง 30,000 บาท/คน แต่ก็มีปัจจัยลบทางการเมืองที่จะมีการชุมนุมกันในสัปดาห์หน้า หากวันนี้พอจะปล่อยของได้ ก็ต้องปล่อยกันออกไปก่อน ถือยาวข้ามสัปดาห์ หยุดเสาร์-อาทิตย์ อาจต้องมาก่ายหน้าผากนอนไม่กลับ
8 ต.ค. 2563

คาเฟอีน
*ทิศทางตลาดหุ้นไทยวันนี้ต้องระวังกันสักหน่อย มีโอกาสปรับลงได้ หลังบวกขึ้นมาติดต่อกัน 4 วันแล้วกว่า 37 จุด แม้จะมีปัจจัยบวกเรื่องมาตรการกระตุ้นเศรษฐกิจ “ช้อปดีมีคืน” ที่ให้วงเงินลดหย่อนภาษีถึง 30,000 บาท/คน แต่ก็มีปัจจัยลบทางการเมืองที่จะมีการชุมนุมกันในสัปดาห์หน้า หากวันนี้พอจะปล่อยของได้ ก็ต้องปล่อยกันออกไปก่อน ถือยาวข้ามสัปดาห์ หยุดเสาร์-อาทิตย์ อาจต้องมาก่ายหน้าผากนอนไม่กลับ
*เซ็นทรัล รีเทล CRC โหดมาก ๆ ช่วงเช้าถูกลากขึ้น 29.50 บาท ก่อนจะลงมาเคลื่อนไหวอยู่ในกรอบ 28.50-28.75 บาท แล้วลงมาปิดตลาดแบบช็อกเล็กน้อย เหลือบวกเพียง 0.50 บาท ปิด 27.75 บาท มูลค่าการซื้อขาย 1,507 ล้านบาท ลากแล้วทุบแบบนี้มีนักลงทุนสองกลุ่มที่ทำได้คือ “พอร์ตโบรกฯ” กับ “กองทุน” ที่ทุกวันนี้เล่นหุ้นแบบกองโจร หรือตีหัวเข้าบ้านกันสนุกสนาน
*แบงก์ทีเอ็มบี TMB ราคาดิ่งพสุธาเหลือ 0.87 บาท P/BV 0.42 เท่า ถามว่าถูกไหม ? คำตอบคือ “ถูก” หากใครสนใจค่อย ๆ ทยอยซื้อสะสมได้ เพียงแต่ต้องใจร่ม ๆ หรือเยือกเย็นเป็นน้ำแข็งขั้วโลกเหนือ-ใต้สักหน่อยนะ เพราะราคาคงไม่ดีดกลับแบบเปรี้ยงปร้าง แต่น่าจะค่อย ๆ ฟื้นตัว หรือวนเวียนอยู่ในกรอบ 0.85 +/- เว้นแต่ ไตรมาส 3/63 ออกมาจะเซอร์ไพรส์ ราคาหุ้นก็น่าจะกลับมายืนเหนือ 0.90 บาทได้ แต่ก็คงยังไปไม่ถึง 1.00 บาท เร็ว ๆ นี้แน่นอน แม้ราคาเป้าหมายที่บรรดาโบรกฯ ให้ไว้ จะเกินกว่าบาทก็เหอะ
*HTC บมจ.หาดทิพย์ ที่ได้รับสิทธิ์ขายเครื่องดื่มโคคาโคล่า 174 จังหวัดภาคใต้ แนวโน้มผลประกอบการยังก้าวกระโดดต่อเนื่องไปอีกอย่างน้อย 3 ไตรมาสข้างหน้า ส่วน Forward PE ปี 2564 ยังต่ำเพียง 9.4 เท่า ถือว่า ถูกมาก ๆ  ยิ่งเมื่อเทียบกับกับหุ้นเครื่องดื่มตัวอื่น ๆ เช่น ICHI ถือว่ามีอัพไซด์พอสมควร IAA Consensus Target Price อยู่ที่ 40.38 บาทต่อหุ้น วานนี้ราคาปิด 31.75 บาท มูลค่าการซื้อขายเริ่มคึกคักอีกครั้งกว่า 105.7 ล้านบาท ล่าสุดเห็นว่าธุรกิจรับจ้างจัดจำหน่ายสินค้า จะไม่ถูกจำกัดไว้แค่ในเขตภาคใต้เหมือนที่ผ่านมา
*บมจ.เอสซีจี แพคเกจจิ้ง (SCGP) ว่าที่บิ๊กแคป เคาะราคาเสนอขายหุ้นให้กับประชาชนทั่วไปครั้งแรก หรือไอพีโอที่ 35 บาทต่อหุ้น จากช่วงราคาเสนอขายเบื้องต้นที่ 33.50-35.00 บาท ส่วนวันแรกน่าจะ 22 ต.ค.นี้ ย้ำข้อมูลกันอีกครั้ง SCGP จะเสนอขายหุ้นไอพีโอไม่เกิน 1,296.68 ล้านหุ้น พาร์หุ้นละ 1 บาท มีธนาคารไทยพาณิชย์ เป็นที่ปรึกษาทางการเงิน และมีบล.ไทยพาณิชย์ บล.บัวหลวง เป็นผู้จัดการการจัดจำหน่ายและรับประกันการจำหน่าย บริษัทจะนำเงินที่ได้จากการระดมทุนไปใช้ขยายกำลังการผลิต ชำระคืนหนี้สถาบันการเงิน
*หลายธนาคารกำลังพัฒนาเรื่อง “ดิจิทัล แพลตฟอร์ม” แต่ “กฎหมายฟอกเงิน” อาจเป็นตัวอุปสรรคต่อการทำธุรกรรม เพราะล่าสุดมีข่าวว่า ธนาคารพาณิชย์แห่งหนึ่งไม่สามารถเปิดบัญชีให้กับลูกค้าที่เขาประสบอุบัติเหตุหนักได้ คือ ลูกค้ารายนั้นจะต้องมาด้วยตนเอง ให้เห็นหน้าเห็นตากันที่ธนาคาร ห้ามมอบฉันทะมาเปิดแทน ญาติเลยต้องหิ้วคนป่วยมาแบบทุลักทุเล !! สรุปแล้ว ธนาคารต้องทำตามกฎแบงก์ชาติ แบงก์ชาติก็ต้องทำตามกฎของกฎหมายฟอกเงิน และกฎหมายอื่น ๆ นี่แหละประเทศไทย น่าเศร้าจริง ๆ
*วันนี้ บมจ.เอ็นอาร์ อินสแตนท์ โปรดิวซ์ เข้าจดทะเบียนและเริ่มซื้อขายในตลาดหลักทรัพย์ฯ กลุ่มอุตสาหกรรมเกษตรและอุตสาหกรรมอาหาร หมวดอาหารและเครื่องดื่ม ใช้ชื่อย่อ NRF ราคาไอพีโอ 4.6 บาทคิดเป็นอัตราราคาต่อกำไร (Price to Earnings Ratio : P/E) เท่ากับ 82.71-95.12 เท่าต่อหุ้น ระดมทุนไปได้ 1,564 ล้านบาท  ล่าสุด บล.บัวหลวง ให้ราคาเป้าหมายไว้ 8.00 บาท หลังคาดการณ์กำไรเติบโต 100% ในปี 2021 และเฉลี่ย 52% ต่อปี ในช่วงปี 2020-2022